ตลาดโรงแรมปีนี้สดใส พะเยา-ลำปาง อีก 16 จว. รับอานิสงส์ท่องเที่ยวโต
ธ.เกียรตินาคิน ประเมินตลาดที่อยู่อาศัย กทม.-ปริมณฑล ปีนี้โต 17% รายใหญ่ ผุดคอนโดฯ อสังหาฯ ให้เช่าต่อเนื่อง ขณะที่ ตลาดโรงแรมขยายตัวดีสุด จากนักท่องเที่ยวเพิ่มขึ้น เผย ภูเก็ต-เชียงใหม่-เลย-พะเยา-ลำปาง จังหวัดดาวรุ่งมีศักยภาพ,เมื่อวันที่ 24 พ.ค. นางจิราภรณ์ ลินมณีโชติ ผู้ช่วยกรรมการผู้จัดการ สายงานวิจัย บล.ภัทร กล่าวในงานสัมมนาใหญ่ประจำปี KK Annual Seminar 2016 เพื่อลูกค้าสินเชื่อผู้ประกอบการอสังหาริมทรัพย์ โดยประเมินว่าตลาดที่อยู่อาศัยในเขตกรุงเทพฯ และปริมณฑลจะขยายตัวประมาณ 17% หรือมีมูลค่าประมาณ 274,000 ล้านบาท โดยปี 2558 ที่ผ่านมา ภาพรวมของธุรกิจอสังหาริมทรัพย์ไม่คึกคักมากนัก มีการเปิดตัวโครงการใหม่น้อยลง แต่พบว่า มูลค่าของการเปิดตัวเพิ่มสูงขึ้น แสดงให้เห็นถึงการขยับขึ้นของราคา และการปรับตลาดไปในสินค้าที่มีราคาสูง ซึ่งในปี 2559 นี้ ผู้ประกอบการรายใหญ่ได้มีการเตรียมโครงการที่จะเปิดตัวไว้เป็นจำนวนมาก,ทั้งนี้ จากการสำรวจข้อมูลบริษัทอสังหาริมทรัพย์รายใหญ่ 7 แห่ง ที่จดทะเบียนในตลาดหลักทรัพย์ ได้แก่ บมจ.พฤกษา เรียลเอสเตท (PS), บมจ.แลนด์แอนด์เฮ้าส์ (LH), บมจ.แสนสิริ (SIRI), บมจ. เอพี (ไทยแลนด์) (AP), บมจ.แอล.พี.เอ็น.ดีเวลลอปเมนท์ (LPN), บมจ.ศุภาลัย (SPALI) และ บมจ. ควอลิตี้เฮ้าส์ (QH) พบว่า ในส่วนของซัพพลายใหม่ คาดว่า จะเพิ่มขึ้นจากปีก่อนราว 30% มาอยู่ที่ 65,000 ยูนิต โดยเป็นคอนโดมิเนียมราว 60% โดยประเมินว่า ตลาดที่อยู่อาศัยในเขตกรุงเทพฯ และปริมณฑลจะขยายตัวประมาณ 17% ซึ่งมาจากการเปิดตัวใหม่ของโครงการคอนโดมิเนียม ในช่วง 4 เดือนแรก (ม.ค.-เม.ย.59) มีคอนโดมิเนียมเปิดใหม่รวม 13,500 ยูนิต คิดเป็นมูลค่าราว 45,000 ล้านบาท นอกจากนี้ การเปิดตัวคอนโดมิเนียมใหม่จะมีมากในช่วงครึ่งหลังของปี,อย่างไรก็ตาม ในระยะเวลา 2-3 ปีที่ผ่านมา เราเห็นการขยายตลาดในรูปแบบต่างๆ โดยเฉพาะผู้ประกอบการรายใหญ่ของไทยที่ได้ร่วมเป็นพันธมิตรกับบริษัทต่างชาติ ในการลงทุนโครงการอสังหาริมทรัพย์ในประเทศ ซึ่งเป็นการช่วยกระจายความเสี่ยงและแบ่งเบาภาระทางการเงิน และมีการทำการตลาดในลักษณะการนำโครงการคอนโดฯ ในประเทศไทย ไปเปิดตัวในต่างประเทศ ซึ่งก็ได้รับการตอบรับที่ต่างกันไป,ด้าน นายปิยศักดิ์ มานะสันต์ ผู้อำนวยการอาวุโส หัวหน้าฝ่ายวิจัยเศรษฐกิจและอุตสาหกรรม ธนาคารเกียรตินาคิน กล่าวเพิ่มเติมว่า สำหรับตลาดอสังหาริมทรัพย์เพื่อเช่าในปี 59 มีแนวโน้มขยายตัวต่อเนื่องจากปี 58 จากปัจจัยบวก 4 ประการ ได้แก่ 1. ทิศทางเศรษฐกิจมหภาคที่คาดว่าจะขยายตัวได้ใกล้เคียงกับปีที่ผ่านมาที่ 2.8% ต่อปี 2. การขยายตัวของภาคการท่องเที่ยวที่จะเป็นผลบวกต่อธุรกิจโรงแรม 3. นโยบายภาครัฐโดยเฉพาะส่วนต่อขยายรถไฟฟ้าที่จะเป็นผลบวกต่อตลาดอพาร์ตเมนต์ ของพนักงานบริษัท และ 4. การรวมกลุ่มของประชาคมเศรษฐกิจอาเซียน (AEC) ที่จะเป็นผลบวกต่อตลาดอพาร์ตเมนต์ของนักธุรกิจต่างชาติที่เข้ามาลงทุนในประเทศไทยในฐานะเป็นศูนย์กลางของอาเซียนตามกลยุทธ์ Thailand +1,นอกจากนี้ เมื่อพิจารณาในแต่ละตลาด พบว่าตลาดโรงแรมมีแนวโน้มขยายตัวดีที่สุด เนื่องจากได้รับอานิสงส์จากการเติบโตของจำนวนนักท่องเที่ยวต่างประเทศขาเข้า และนักท่องเที่ยวในประเทศ การเติบโตของสายการบินราคาประหยัด และการขยายตัวของสื่อออนไลน์ในการท่องเที่ยว คาดว่าจำนวนนักท่องเที่ยวต่างประเทศขาเข้าในประเทศจะเพิ่มขึ้นเป็น 32 ล้านคน 34 ล้านคน และ 36 ล้านคนในปี 59-61 ตามลำดับ ซึ่งจะเป็นผลบวกต่อตลาดโรงแรมโดยเฉพาะโรงแรมระดับกลางและประหยัดที่จับกลุ่มนักท่องเที่ยวในประเทศและภูมิภาคเอเชียเป็นหลัก สำหรับจังหวัดหลักด้านการท่องเที่ยวรวมถึงจังหวัดดาวรุ่งที่มีศักยภาพสำหรับธุรกิจโรงแรมมี 18 จังหวัด เช่น ภูเก็ต ชลบุรี (พัทยา) เชียงใหม่ เลย พะเยา และลำปาง เป็นต้น,ส่วนของตลาดอพาร์ตเมนต์ คาดว่า เซอร์วิสอพาร์ตเมนต์สำหรับชาวต่างชาติที่เข้ามาทำงานในประเทศ (Expat) มีแนวโน้มเติบโตดีที่สุด โดยเฉพาะเซอร์วิสอพาร์ตเมนต์เกรดบีที่ได้รับความสนใจมากขึ้นตามการขยายตัวของรถไฟฟ้าที่ทำให้ย่านธุรกิจ (CBD) ขยายตัวออกไป และส่งผลให้ตลาดเซอร์วิสอพาร์ตเมนต์ของพนักงานบริษัท (White Collar) ได้รับอานิสงส์เชิงบวกด้วยเช่นกัน,ขณะที่ ตลาดนักเรียนนักศึกษา ยังสามารถเติบโตได้อย่างค่อยเป็นค่อยไป โดยมองว่าทำเลที่ตั้งของอพาร์ตเมนต์ที่อยู่ในละแวกสถานศึกษาในต่างจังหวัด เช่น มหาวิทยาลัยมหาสารคาม มหาวิทยาลัยขอนแก่น และมหาวิทยาลัยเชียงใหม่ ยังมีศักยภาพเติบโตได้ ขณะที่อพาร์ตเมนต์สำหรับแรงงานในภาคอุตสาหกรรมยังคงมีความเสี่ยงจากการเปลี่ยนแปลงโครงสร้างการผลิตของประเทศ จากการผลิตที่ใช้แรงงานเป็นหลักเป็นการผลิตที่ใช้เทคโนโลยีสูงขึ้น และจังหวัดที่มีศักยภาพสำหรับธุรกิจหอพักคนงาน ได้แก่ ชลบุรี ระยอง ฉะเชิงเทรา และนครราชสีมา เนื่องจากเป็นพื้นที่โรงงานที่ยังคงขยายตัวต่อเนื่อง.
ธ.เกียรตินาคิน ประเมินตลาดที่อยู่อาศัย กทม.-ปริมณฑล ปีนี้โต 17% ผู้ประกอบการรายใหญ่ เตรียมคอนโดฯ อสังหาฯ ให้เช่าต่อเนื่อง ขณะที่ ตลาดโรงแรมขยายตัวดีที่สุด จากอานิสงส์นักท่องเที่ยวเพิ่มขึ้น 
ธนาคารเกียรตินาคิน,ตลาดอสังหาฯ,ตลาดที่อยู่อาศัย,กทม.,ปริมณฑล,ตลาดโรงแรม,นักท่องเที่ยว,อพาร์ตเมนต์,KK Annual Seminar,ประเมินตลาดอสังหาฯ,ภาพรวมตลาดอสังหาฯ,ทิศทางเศรษฐกิจมหภาค,ท่องเที่ยวไทย,นโยบายภาครัฐ,ขยายรถไฟฟ้า,อาเซียน,คอนโด,เปิดตัวคอนโดมิเนียมใหม่,จิราภรณ์ ลินมณีโชติ,ปิยศักดิ์ มานะสันต์,ข่าว,ข่าวเศรษฐกิจ,ไทยรัฐออนไลน์